CELEX: 32018R1495
Language: el
Date: 2018-10-08 00:00:00
Title: Εκτελεστικός κανονισμός (ΕΕ) 2018/1495 της Επιτροπής, της 8ης Οκτωβρίου 2018, για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας malathion (Κείμενο που παρουσιάζει ενδιαφέρον για τον ΕΟΧ)

9.10.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 253/1
               
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2018/1495 ΤΗΣ ΕΠΙΤΡΟΠΉΣ
         της 8ης Οκτωβρίου 2018
         για την τροποποίηση του εκτελεστικού κανονισμού (ΕΕ) αριθ. 540/2011 όσον αφορά τους όρους έγκρισης της δραστικής ουσίας malathion
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 21 παράγραφος 3 δεύτερη περίπτωση και το άρθρο 78 παράγραφος 2,
         Εκτιμώντας τα ακόλουθα:
         
                     (1)
                  
                  
                     Η δραστική ουσία malathion (μαλαθείο) είχε περιληφθεί, με την οδηγία 2010/17/ΕΕ της Επιτροπής (2), στο παράρτημα Ι της οδηγίας 91/414/ΕΟΚ του Συμβουλίου (3) σχετικά με τη διάθεση στην αγορά φυτοπροστατευτικών προϊόντων, υπό τον όρο ότι τα οικεία κράτη μέλη διασφαλίζουν ότι ο αιτών, κατόπιν αιτήματος του οποίου είχε εγκριθεί η ουσία malathion, παρέχει μεταξύ άλλων περαιτέρω στοιχεία επιβεβαίωσης σχετικά με τον οξύ και μακροπρόθεσμο κίνδυνο για τα εντομοφάγα πτηνά.
                  
               
                     (2)
                  
                  
                     Οι δραστικές ουσίες που περιλαμβάνονται στο παράρτημα I της οδηγίας 91/414/ΕΟΚ θεωρείται ότι έχουν εγκριθεί δυνάμει του κανονισμού (ΕΚ) αριθ. 1107/2009 και απαριθμούνται στο μέρος A του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (4).
                  
               
                     (3)
                  
                  
                     Στις 25 Απριλίου 2012 ο αιτών υπέβαλε συμπληρωματικές πληροφορίες για να ανταποκριθεί στις απαιτήσεις σχετικά με τα στοιχεία επιβεβαίωσης για την εκτίμηση επικινδυνότητας για τον καταναλωτή και τον οξύ και μακροπρόθεσμο κίνδυνο για τα εντομοφάγα πτηνά, καθώς και για τον ποσοτικό προσδιορισμό της διαφορετικής δραστικότητας των ουσιών malaoxon και malathion στο κράτος μέλος-εισηγητή, το Ηνωμένο Βασίλειο, εντός της προβλεπόμενης προθεσμίας για την υποβολή τους.
                  
               
                     (4)
                  
                  
                     Το κράτος μέλος-εισηγητής αξιολόγησε τις συμπληρωματικές πληροφορίες που υπέβαλε ο αιτών και υπέβαλε την αξιολόγησή του, με τη μορφή προσθήκης στο σχέδιο έκθεσης αξιολόγησης, στα άλλα κράτη μέλη, στην Επιτροπή και στην Ευρωπαϊκή Αρχή για την Ασφάλεια των Τροφίμων (στο εξής «η Αρχή») στις 11 Μαΐου 2015.
                  
               
                     (5)
                  
                  
                     Τα άλλα κράτη μέλη, ο αιτών και η Αρχή κλήθηκαν σε διαβούλευση και τους ζητήθηκε να παράσχουν σχόλια σχετικά με την αξιολόγηση του κράτους μέλους-εισηγητή. Η Αρχή δημοσίευσε τεχνική έκθεση στην οποία συνόψισε τα αποτελέσματα της εν λόγω διαβούλευσης σχετικά με την ουσία malathion στις 2 Φεβρουαρίου 2016 (5).
                  
               
                     (6)
                  
                  
                     Το σχέδιο έκθεσης αξιολόγησης, η προσθήκη και η τεχνική έκθεση της Αρχής εξετάστηκαν από τα κράτη μέλη και την Επιτροπή στο πλαίσιο της μόνιμης επιτροπής φυτών, ζώων, τροφίμων και ζωοτροφών και οριστικοποιήθηκαν τον Ιανουάριο του 2018 με τη μορφή έκθεσης ανασκόπησης της Επιτροπής για την ουσία malathion.
                  
               
                     (7)
                  
                  
                     Η Επιτροπή κάλεσε τον αιτούντα να υποβάλει τις παρατηρήσεις του σχετικά με την έκθεση ανασκόπησης για την ουσία malathion. Ο αιτών υπέβαλε τις παρατηρήσεις του, οι οποίες εξετάστηκαν προσεκτικά.
                  
               
                     (8)
                  
                  
                     Ωστόσο, οι πληροφορίες που υποβλήθηκαν από τον αιτούντα είναι ανεπαρκείς και δεν επιτρέπουν στην Επιτροπή να συναγάγει ότι το επίπεδο οξέος και μακροπρόθεσμου κινδύνου για τα πτηνά που προκύπτει από τη χρήση της ουσίας malathion είναι αποδεκτό. Επιπλέον, η άμβλυνση του κινδύνου αυτού με άλλα μέτρα άμβλυνσης εκτός της εφαρμογής σε θερμοκήπια δεν μπορεί να είναι ρεαλιστική.
                  
               
                     (9)
                  
                  
                     Επομένως, λαμβανομένου υπόψη του υψηλού κινδύνου που έχει διαπιστωθεί για τα πτηνά, είναι σκόπιμο να περιοριστούν περαιτέρω οι όροι χρήσης της ουσίας malathion και ειδικότερα να επιτρέπεται μόνο για εφαρμογές σε μόνιμα θερμοκήπια. Συνεπώς, το παράρτημα του εκτελεστικού κανονισμού (ΕΕ) αριθ. 540/2011 θα πρέπει να τροποποιηθεί αναλόγως.
                  
               
                     (10)
                  
                  
                     Θα πρέπει να δοθεί επαρκής χρόνος στα κράτη μέλη για να τροποποιήσουν ή να ανακαλέσουν τις άδειες για τα φυτοπροστατευτικά προϊόντα που περιέχουν την ουσία malathion.
                  
               
                     (11)
                  
                  
                     Αν τα κράτη μέλη χορηγήσουν περίοδο χάριτος για τα φυτοπροστατευτικά προϊόντα που περιέχουν την ουσία malathion, σύμφωνα με το άρθρο 46 του κανονισμού (ΕΚ) αριθ. 1107/2009, η εν λόγω περίοδος θα πρέπει να λήξει το αργότερο στις 29 Ιανουαρίου 2020.
                  
               
                     (12)
                  
                  
                     Η μόνιμη επιτροπή φυτών, ζώων, τροφίμων και ζωοτροφών δεν διατύπωσε γνώμη εντός της προθεσμίας που καθορίστηκε από τον πρόεδρό της. Κρίθηκε αναγκαία η έκδοση εκτελεστικής πράξης και η προεδρία υπέβαλε το σχέδιο εκτελεστικής πράξης στην επιτροπή προσφυγών για περαιτέρω συζήτηση. Η επιτροπή προσφυγών δεν εξέδωσε γνώμη,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα του παρόντος κανονισμού.
         
         
            Άρθρο 2
            Μεταβατικά μέτρα
            Τα κράτη μέλη, σύμφωνα με τον κανονισμό (ΕΚ) αριθ. 1107/2009, τροποποιούν ή ανακαλούν, όπου απαιτείται, τις ισχύουσες άδειες φυτοπροστατευτικών προϊόντων που περιέχουν την ουσία malathion ως δραστική ουσία το αργότερο στις 29 Απριλίου 2019.
         
         
            Άρθρο 3
            Περίοδος χάριτος
            Κάθε περίοδος χάριτος που χορηγείται από τα κράτη μέλη σύμφωνα με το άρθρο 46 του κανονισμού (ΕΚ) αριθ. 1107/2009 είναι όσο το δυνατόν συντομότερη και εκπνέει το αργότερο στις 29 Ιανουαρίου 2020.
         
         
            Άρθρο 4
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 8 Οκτωβρίου 2018.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 309 της 24.11.2009, σ. 1.
         
            (2)  Οδηγία 2010/17/ΕΕ της Επιτροπής, της 9ης Μαρτίου 2010, για την τροποποίηση της οδηγίας 91/414/ΕΟΚ του Συμβουλίου ώστε να καταχωρηθεί η ουσία malathion ως δραστική ουσία (ΕΕ L 60 της 10.3.2010, σ. 17).
         
            (3)  Οδηγία 91/414/EOK του Συμβουλίου της 15ης Ιουλίου 1991 σχετικά με τη διάθεση στην αγορά φυτοπροστατευτικών προϊόντων (ΕΕ L 230 της 19.8.1991, σ. 1).
         
            (4)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (5)  EFSA, Τεχνική έκθεση σχετικά με τα αποτελέσματα της διαβούλευσης με τα κράτη μέλη, τον αιτούντα και την EFSA για την εκτίμηση επικινδυνότητας φυτοφαρμάκων όσον αφορά τα στοιχεία επιβεβαίωσης για την ουσία malathion. Σχετική δημοσίευση EFSA, 2016:EN-951. 61 σελ.
      
      
         
            ΠΑΡΑΡΤΗΜΑ
            Η στήλη «Ειδικοί όροι» της σειράς 300, malathion, στο μέρος Α του παραρτήματος του εκτελεστικού κανονισμού (ΕΕ) αριθ. 540/2011 αντικαθίσταται από το ακόλουθο κείμενο:
            
               «ΜΕΡΟΣ A
               Επιτρέπεται να χρησιμοποιείται μόνον ως εντομοκτόνο σε μόνιμα θερμοκήπια. Οι άδειες πρέπει να δίνονται αποκλειστικά σε επαγγελματίες χρήστες.
               ΜΕΡΟΣ Β
               Για την εφαρμογή των ενιαίων αρχών, όπως αναφέρεται στο άρθρο 29 παράγραφος 6 του κανονισμού (ΕΚ) αριθ. 1107/2009, λαμβάνονται υπόψη τα συμπεράσματα της έκθεσης ανασκόπησης για την ουσία malathion, και ιδίως τα προσαρτήματα I και II αυτής, όπως οριστικοποιήθηκαν στο πλαίσιο της μόνιμης επιτροπής φυτών, ζώων, τροφίμων και ζωοτροφών.
               Κατά τη συνολική αυτή αξιολόγηση τα κράτη μέλη πρέπει να αποδίδουν ιδιαίτερη προσοχή:
               
                           α)
                        
                        
                           στη διαφυγή από θερμοκήπια, όπως ύδατα συμπύκνωσης, ύδατα αποστράγγισης, στο έδαφος ή σε τεχνητό υπόστρωμα, ώστε να αποφεύγεται ο κίνδυνος για τους υδρόβιους οργανισμούς·
                        
                     
                           β)
                        
                        
                           στην προστασία των γονιμοποιητικών αποικιών που τοποθετούνται μέσα στο θερμοκήπιο για σκοπούς επικονίασης·
                        
                     
                           γ)
                        
                        
                           στην προστασία των χειριστών και των εργαζομένων, εξασφαλίζοντας ότι οι όροι χρήσης προβλέπουν τη χρήση κατάλληλου εξοπλισμού ατομικής προστασίας, όπου χρειάζεται
                        
                     
                           δ)
                        
                        
                           στην προστασία των καταναλωτών στην περίπτωση μεταποιημένων προϊόντων.
                        
                     Τα κράτη μέλη μεριμνούν ώστε τα παρασκευάσματα που βασίζονται στην ουσία malathion να συνοδεύονται από τις αναγκαίες οδηγίες ούτως ώστε να αποφεύγεται τυχόν κίνδυνος σχηματισμού isomalathion κατά την αποθήκευση και τη μεταφορά σε ποσότητες που υπερβαίνουν τις μέγιστες επιτρεπόμενες.
               Στους όρους της άδειας περιλαμβάνονται μέτρα άμβλυνσης του κινδύνου και προβλέπεται η κατάλληλη επισήμανση των φυτοπροστατευτικών προϊόντων.»